གྱང་གཞོང་བཅིང་བར་དམ་ལྷོད་ཀྱི་ཚད་གཅིག་དགོས་ཏེ།དམ་ལྷོད་སོགས་ཀྱི་ཚད་མ་ཟིན་ན་གྱང་ཞེང་ལ་ཆེ་ཆུང་འགྲོ་ཉེན་ཡོད་པས་ཐོག་མཐའ་བར་གསུམ་དུ་གཟབ་ཅིང་།ཤིང་རྩབ་ཀྱིས་བཅོས་ཤིང་གྱང་གཞོང་གི་ནང་གྱང་ས་བླུག་ནས་རིམ་པ་བཞིན་བརྡུང་བ་ལ།ཕལ་ཆེར་སྐྱེས་པ་རྣམས་ལག་ཤེད་ཆེ་བས་རྡུང་མཁན་དང་།བུད་མེད་རྣམས་ཁུར་ཤེད་བཟང་བས་ས་ཁུར་མཁན་ཡིན་ལ།དེ་ལྟར་ས་ཁུར་འོང་བ་ལ།གྱང་གཞོང་ནང་དུ་ས་འགྲེམས་ཞོར་དང་རྡུང་ཞོར་དགོས་ཏེ།གལ་ཏེ་ས་མ་བཀྲམ་ནས་རྡུང་ན་བརྡུངས་མ་ཐུབ་པའི་ས་བོང་ལུས་ཉེན་ཡོད་པའི་གཟབ་ལ།གྱང་ཐོ་རིལ་ཕྱོགས་ཀྱིས་གྱང་སྙིང་དང་།ལེབ་ཕྱོགས་ཀྱིས་གྱང་གཞོང་ནང་ངོས་ཀྱི་གྱང་ངོས་བརྡུངས་ནས་བསྣར་རྡུང་ཐུབ་པ་ནི་གྱང་ལེགས་པའི་འགག་རྩ་ཡིན་ལ།གྱང་གི་ཟུར་བཞི་རྡུང་སྟངས་ལྷག་པར་དུ་བཟང་དགོས་པས།གྱང་རྡུང་མཁས་ཤིང་བཟང་བ་དེར་ཟུར་བཞི་བརྡུང་དུ་འཇུག་པ་ཡིན།དེ་ལྟར་གྱང་གཞོང་གང་རེ་བཞིན་རིམ་པར་སྤར་ནས།ཁང་རྩེག་གཅིག་བརྡུངས་ཚར་བ་དང་ངེས་པར་དུ་མཚམས་འཇོག་དགོས་ཏེ།མུ་མཐུད་དུ་བརྡུང་ན་གྱང་འོག་མ་ལ་རླན་ཡོད་པས་རྡིབ་ཉེན་ཡོད་པས་སོ།།